เรียกได้ว่าครั้งนี้เป็นประสบการณ์ครั้งใหม่ของชีวิตเลยกับการลองกินอาหารเม็กซิกัน ด้วยความที่ตัวเองเป็นคนเรื่องมากในการเลือกของกินพอสมควรจึงไม่เคยลองมากินอาหารเม็กซิกันเลย เพราะกลัวจะพลาดท่าเสียที แต่การมาลองครั้งนี้มันทำให้มุมมองเกี่ยวกับอาหารเม็กซิกันที่มีนั้นเปลี่ยนไปโดยสิ้นเชิง

"Sunrise Tacos" นั้นตั้งอยู่ใน Star Avenue Life Style Mall แหล่งนัดพบสุดชิคของคนเชียงใหม่ หาไม่อยากครับเดินเข้ามาโซนที่เป็นน้ำพุแค่นั้นแหละเจอเลย ร้านมีให้นั่งด้วยกันทั้งหมด 2 โซนครับคือ Outdoor และ Indoor นั่นเอง

มารู้จัก "Salsa" กัน ซัลซ่ามันคือเครื่องเคียงสำหรับอาหารเม็กซิกันยอดนิยมที่มีให้เลือกมากถึง 12 ชนิด หลายรสชาติทั้ง เปรี้ยว เปรี้ยวอมหวาน เผ็ด โดยจะเอาตัวไหน ไปกินกับเมนูไหนก็ได้ครับตามสบายไม่ได้กำหนด เป็นไงพั้งค์ป่ะ ฮ่าๆ

ของกินเล่นที่ร้านนี้ ถึงจะเรียกว่าของกินเล่นก็เถอะ แต่ถ้าสั่งมากินคนเดียวนี่อิ่มจริงจังเลยนะ ไม่ว่าจะเป็น "Homemade Chips & Stephanie's Homemade Guacamole" (159 บาท) เค้าบอกว่าทำมาจากแป้งข้าวโพดแท้ๆ เลย จากนั้นเอาไปทอดด้วยวิธีพิเศษที่ไม่ทำให้อมน้ำมัน กินพร้อมเครื่องเคียงที่ชื่อว่า"กวาคาโมลเล่" ที่ทำมาจากอะโวคาโด เลยให้ความรู้สึกแบบสดชื่นๆ เพลินดี

“Nachos Cheese Supreme” (175 บาท) จะคล้ายกับ เมนูตะกี้แหละแต่จะพิเศษกว่าตรงที่ ราดลงไปด้วยนาโช่ชีส และมอสซาเรลล่าชีสพร้อมโรยหน้าด้วยพริกเม็กซิกัน ถั่ว และ เนื้อบด ไก่ หรือมังสวิรัติ อะไรก้ได้ตามที่เราเลือกเอง จากนั้นก็เอาไปอบให้ชีสละลายไหลเยิ้มฮะ คนชอบชีสนี่ฟินฝุดๆ แน่นอน

"Chile Rellenos" (195 บาท) เจ้าตัวนี้จะคล้ายๆ กับอาหารบ้านเราอย่าง "พริกยัดไส้" แต่แหล่มกว่าตรงที่ของเค้าหอมกลิ่นเนื้อ และ ชีส มาพร้อมกับข้าวเม็กซิกัน และ ถั่วบด 

มาถึงเมนูที่ทำให้หลายๆ คนรู้จักกับาหารเม็กซิกันเป็นอย่างดีอย่าง “USA Cowboy Tacos” (195 บาท) แผ่นแป้งทาโก้ที่ทำมาจากแป้งข้าวโพดทอดจนกรอบ ยัดไส้ด้วยเนื้อบดเกรดพรีเมี่ยมที่ผ่านการปรุงรสตามแบบฉบับของร้าน ผักสลัดกรอบหั่นฝอย มะเขือเทศ และชีส มาพร้อมข้าวเม็กซิกัน และ ถั่วบด คนรักเนื้อต้องไม่พลาดกับเมนูนี้

ถ้าไม่กินเนื้อแต่อยากกินทาโก้ ต้องเมนู “Baja Style Fish Tacos” (205 บาท) ทาโก้แป้งนุ่มต่างกับ USA Cowboy Tacos อย่างสิ้นเชิง เพราะใช้แป้งตอร์ติญ่ามาเป็นแผ่นห่อหุ้มปลาทอด ราดด้วยครีมซอสสูตรพิเศษแนะนำว่าให้บีบมะนาวใส่ไปด้วยแล้วจะได้เจอกับสวรรค์ เมนูนี้ชอบมากครับ :)

พลาดไม่ได้กับเมนูที่ใครมาก็ต้องสั่งอย่าง “Sizzling Steak Fajita” (295 บาท) เนื้อสันหมักคลุกเคล้าด้วยเครื่องเทศแบบเม็กซิกันจนเข้าเนื้อ ย่างและเสิร์ฟมาในกระทะร้อนพร้อมพริกหวาน และมะเขือเทศ ที่เรารุ้ได้ทันทีตั้งแต่เค้าเดินเอามาเสิร์ฟเพราะว่า.... กลิ่นหอมๆ ของมันมาถึงก่อนไง ฮ่าๆ ห่อกินกับแผ่นแป้งตอร์ติญ่า แล้วเติมเครื่องต่างๆ ลงไป อย่างผมก็อัดชีสไปเลยฮะ ปลื้มมากกกก

"Classic Chicken Quesadilla" (175 บาท) เมนูจานใหญ่ที่ใช้แป้งตอร์ติญ่าขนาด 12 นิ้ว มาประกอบอาหารร่วมกับส่วนประกอบอื่นอย่างเนื้อไก่หั่นเต๋าชิ้นหนา และชีส โดยการนำแป้งตอร์ติญ่าที่อัดแน่นไปด้วยชีส และเนื้อไก่ ไปย่างบนเตาจนชีสละลายหอมกรุ่น แป้งกรอบได้ที่ กินตอนที่อุ่นๆ นี่เผลอๆคนเดียวซัดหมดจานอ่ะ บอกเลย

